Tenismanul chilian Alejandro Tabilo, care l-a învins în turul al treilea pe Novak Djokovic, s-a calificat marţi în semifinalele turneului Masters 1.000 de la Roma, dotat cu premii totale de 7.877.020 de euro, după ce l-a învins fără emoţii pe chinezul Zhizhen Zhang, locul 56 mondial, cu 6-3, 6-4, potrivit Agerpres.
La 26 de ani, Tabilo, locul 32 mondial, va juca prima lui semifinală într-un turneu superior categoriei ATP 250, informează agenţia France Presse. Adversarul său va fi germanul Alexander Zverev (5 ATP) sau americanul Taylor Fritz (13 ATP).
În faţa lui Zhang, Tabilo s-a impus după o oră şi 26 de minute de joc, având o misiune mult mai uşoară decât în turul precedent în faţa rusului Karen Hacianov, pe care l-a învins cu 7-6, 7-6 după două ore şi jumătate de joc.